A 2017-es junior Eb-n csapatban (Andrásfi Tibor, Esztergályos, Koch Máté) bronzérmet szerzett. A junior vb-n egyéniben és a csapatban (Koch, Andrásfi, Esztergályos) is a dobogó harmadik fokára állhatott fel. A felnőtt Eb-n a 64 között kiesett. Csapatban (Rédli András, Bányai, Somfai Péter) ötödik volt. A felnőtt vb-n egyéniben kiesett, csapatban (Rédli, Bányai, Somfai) negyedik lett. Az universiadén a 32 között kiesett, csapatban (Bányai, Berta Dániel, Cho Taeun) ezüstérmes lett. 2018 januárjában BEK győztes lett a Honvéddel. A felnőttek mezőnyében 21 éves korában, 2019-ben jött el számára az áttörés. A júniusban rendezett düsseldorfi Európa-bajnokságon bronzérmes lett a párbajtőrcsapat (Rédli, Berta, Koch) tagjaként, 24. egyéniben. Az egy hónappal később Budapesten rendezett olimpiai kvalifikációs világbajnokságon pedig egyéniben szerzett világbajnoki címet a fegyvernem küzdelmei során. A versenynap folyamán legyőzte többek közt az aktuális Ázsia-bajnokot, a 2016-ban olimpiai bajnok Pak Szangjongot, az elődöntőben az olimpiai és Európa-bajnoki ezüstérmes olasz Andrea Santarellit, majd a döntőben 15–14 arányban az Európa-bajnok orosz Szergej Bidát is. Csapatban (Rédli, Berta, Koch) 11. lett.